Kenia se landloop-heldin dood gevind | Maroela Media
Agnes Tirop van Kenia (September 2019) (Foto: Mustafa Abumunes/AFP)
Agnes Tirop, 'n belowende atleet van Kenia, is Woensdag dood aangetref met meswonde in haar maag.
Tirop (25) het vinnig begin naam maak: sy het twee keer 'n brons medalje vir die 10 000 m ontvang, was in 2015 die wêreld se landloopkampioen en het vroeër vanjaar vierde in die 5 000 m geëindig by die Olimpiese Spele in Tokio.
Sy het verlede maand die vroue 10 km-wêreldrekord verbeter by die Road to Records Event in Duitsland met 'n tyd van 30:01 – dit is 28 sekondes vinniger as die vorige rekord, het Atletiek Kenia gesê.
Tirop het in 2015 ook geskiedenis gemaak toe sy die tweede jongste gouemedalje-atleet geword het in die vroue landloop-kampioenskap naas Suid-Afrika se Zola Budd.
Atletiek Kenia het gesê sy is dood aangetref by haar huis in Iten in die weste van die land. "Kenia het 'n juweel verloor. Sy was vinnig op pad om 'n reus te word op die internasionale verhoog danksy haar merkwaardige prestasie op die baan. Ons probeer nog besonderhede oor haar afsterwe bekom."
Keniaanse president Uhuru Kenyatta het ook 'n huldeblyk aan die jong atleet gebring en die polisie gemaan om diegene wat vir haar dood verantwoordelik is, aan die pen te laat ry.
"Dit is ontstellend, uiters betreurenswaardig en baie hartseer dat ons 'n jong en belowende atleet verloor het. In die jong ouderdom van 25 het sy alreeds vir ons land soveel eer gebring deur haar prestasie op die internasionale atletiek-verhoog," het hy in 'n verklaring gesê.
Nóg 'n langafstand-atleet van Kenia, Hosea Mwok Macharinyang, 'n lid van die land se rekordverbeterende landloopspan, is Saterdag dood aangetref. Hy het vermoedelik sy eie lewe geneem. Macharinyang (35) is dood aangetref in sy huis in Wes-Pokot. "Hy was 'n briljante atleet," het Jackson Pkemoi, Wes-Pokot se verteenwoordiger by Atletiek Kenia, aan AFP gesê. "Hy was toegewyd tot die sport en het jare lank Kenia in landloop verteenwoordig."